b'\n_START_ARTICLE_\nCindy Birdsong\n_START_PARAGRAPH_\nCynthia Ann Birdsong-Hewlett (f\xc3\xb8dt 15. december 1942 i Philadelphia), bedst kendt som Cindy Birdsong, er en soul-/rhythm and blues-sanger fra USA. Hun var med i The Supremes det meste af tiden fra 1967 til 1976.\n_START_SECTION_\nTiden f\xc3\xb8r og med The Supremes\n_START_PARAGRAPH_\nBirdsong var f\xc3\xb8rst med i gruppen The Ordettes, som efter noget tid \xc3\xa6ndrede navn til Patti LaBelle & the Bluebelles. De havde succes med sange som "I Sold My Heart to the Junkman", "You\'ll Never Walk Alone" og "Down the Aisle"._NEWLINE_I 1967 fik Birdsong et tilbud fra Motown-direkt\xc3\xb8r Berry Gordy om at erstatte Florence Ballard i The Supremes. Ballard var p\xc3\xa5 denne tid ustabil p\xc3\xa5 grund af intern uro i gruppen og et stort alkoholforbrug. I en periode var Birdsong stand-in, n\xc3\xa5r Ballard ikke dukkede op eller kunne deltage, og i juli blev udskiftningen gjort officiell. Omtrent samtidig hermed \xc3\xa6ndrede gruppen navn til Diana Ross & the Supremes._NEWLINE_Birdsong havde en vis lighed med Ballard og passede dermed godt ind ved sceneoptr\xc3\xa6dender. Hun deltog imidlertid mere sporadisk p\xc3\xa5 studioptagelser i de f\xc3\xb8rste par \xc3\xa5r. I denne periode var det prim\xc3\xa6rt Diana Ross, der var den faste deltager. Birdsong og Mary Wilson blev i mange tilf\xc3\xa6lde byttet ud med andre sangerinder, ofte Motowns faste backinggruppe, The Andantes._NEWLINE_I 1970 forlod Ross The Supremes, og Jean Terrell kom ind som ny f\xc3\xb8rstesanger. Navnet blev atter The Supremes, og Wilson og Birdsong fik en noget mere fremtr\xc3\xa6dende plads i gruppen._NEWLINE_Da Birdsong blev gravid, blev hun i en periode erstattet af Lynda Laurence, og i april 1972 blev skiftet officielt. Ved udgangen af 1973 blev Laurence imidlertid ogs\xc3\xa5 gravid, og Birdsong blev atter skiftet ind i gruppen som erstatning for Laurence. Birdsong var med til februar 1976, hvor hun tr\xc3\xa5dte ud som f\xc3\xb8lge af uoverensstemmelser med Wilson og hennes mand Pedro Ferrer, der var gruppens manager.'